Tiere verras Brakke | Netwerk24
Tiere verras Brakke
Deur Sarel Burger 29 Augustus 2018 06:00
Dillon Fouche verseker lynstaanbesit vir die Hoërskool Brackenfell Saterdag in hul interskole-tuiswedstryd teen Tygerberg. FOTO: stehan schoeman
Twee interskole-rugbykragmetings die afgelope naweek het andermaal onderstreep wat so dikwels gebeur, naamlik dat die gunstelingspan so maklik die pad byster kan raak.
By die HS Brackenfell het HS Tygerberg verras deur die Brakke met 19-8 te klop, terwyl De Kuilen vir die tweede agtereenvolgende jaar deurgeskuur het met ’n naelskraapse oorwinning van 19-17 oor Worcester Gimnasium.
Terwyl HS Tygerberg hom skuldig gemaak het aan swak besluitneming en met tye ook ewe swak verdediging, het Brackenfell, wie se voorhoede die botoon gevoer het, terselfdertyd hope moontlike puntekanse vermors.
Die Tiere – met 7-8 agter met die draaislag – het in die tweede helfte goed gebruik gemaak van die sterk noordwestewind in hul rûe en daarmee ’n oorwinning beklink wat vergoed het vir die groot nederlaag verlede jaar teen Brackenfell.
De Kuilen het eweneens veel beter as die Worcesteriete gebruik gemaak van sy puntekanse.
Hoewel die wedstryd deurentyd betreklik gelykop verloop het, het die Kuile uiteindelik tog hul oorwinning verdien.
In die laaste sarsie ligawedstryde het D.F. Malan kleingeld gemaak van Khayelitsha/Nyanga. D.F. het danksy 13 drieë met 79-0 gewen.
Ook aan die wenkant was Monumentpark (66-0 t The Settlers), Tygerberg-klub (22-7 t Bergvliet), Fairmont (22-13 t Westerford), Milnerton (24-3 t Vishoek) en Melkbosstrand (24-19 t Hamlets-klub).
Maar Bosmansdam moes met 17-27 die onderspit teen Labori delf.